SCB ปิดดีลขาย “SCBLife” ให้ “เอฟดับบลิวดี” บุ๊กกำไรพิเศษ 1.1 หมื่นลบ.ไตรมาส 3/62
SCB ปิดดีลขาย “SCBLife” ให้ "เอฟดับบลิวดี" บุ๊กกำไรพิเศษ 1.1 หมื่นลบ.ไตรมาส 3/62
SCB ปิดดีลขาย “SCBLife” ให้ "เอฟดับบลิวดี" บุ๊กกำไรพิเศษ 1.1 หมื่นลบ.ไตรมาส 3/62
27 ก.ย. 2562

ธนาคารไทยพาณิชย์จำกัด (มหาชน) หรือ SCB รายงานตลาดหลักทรัพย์แห่งประเทศไทย เมื่อวันที่ 27 กันยายน 2562 ว่า การขายหุ้นในบริษัท ไทยพาณิชย์ประกันชีวิต จำกัด (มหาชน) (SCB Life) และการเข้าทำสัญญาจัดจำหน่ายผลิตภัณฑ์ประกันชีวิตผ่านธนาคารระยะยาว (Bancassurance) ในประเทศไทยกับกลุ่มเอฟดับบลิวดี (FWD Group Financial Services Pte. Ltd.) ได้เสร็จสมบูรณ์แล้ว
โดยความร่วมมือดังกล่าวนี้ ธนาคารจะเสนอขายผลิตภัณฑ์ประกันชีวิตของเอฟดับบลิวดี ให้แก่ลูกค้าของธนาคารผ่านช่องทางจัดจำหน่ายต่าง ๆ ของธนาคารเป็นเวลา 15 ปี นับเป็นความร่วมมือด้านประกันชีวิตที่ใหญ่ที่สุดในเอเชียอาคเนย์
ธนาคารไทยพาณิชย์ได้รับเงินจากการขายหุ้นเป็นจำนวนทั้งสิ้น 9.27 หมื่นล้านบาท และจะยังได้รับค่าตอบแทนสำหรับการขายผลิตภัณฑ์ประกันชีวิตตลอดช่วงระยะเวลาความร่วมมือในการจัดจำหน่ายผลิตภัณฑ์ประกันชีวิตผ่านธนาคาร FWD มีแผนที่จะเปลี่ยนชื่อและรีแบรนด์ บริษัทไทยพาณิชย์ประกันชีวิต ภายใต้การอนุมัติของหน่วยงานที่เกี่ยวข้องต่อไป
ทั้งนี้ ลูกค้าที่ถือครองกรมธรรม์ของ SCB Life จะไม่ได้รับผลกระทบใดๆ  โดยลูกค้าจะยังคงได้รับผลประโยชน์ ความคุ้มครอง รวมถึงบริการอย่างต่อเนื่องดังที่กำหนดในกรมธรรม์ อีกทั้งกรมธรรม์ของ SCB Life จะได้รับการดูแลอย่างต่อเนื่องโดยเอฟดับบลิวดี
ด้านนายอาทิตย์ นันทวิทยา ประธานเจ้าหน้าที่บริหาร และประธานกรรมการบริหาร SCB กล่าวว่า ธนาคารและเอฟดับบลิวดี มีความยินดีเป็นอย่างยิ่งที่จะประกาศว่า ธุรกรรมครั้งสำคัญนี้ได้เสร็จสมบูรณ์แล้ว และทั้งสองฝ่ายได้ร่วมเป็นพันธมิตรด้านประกันชีวิตระยะยาวในไทยอย่างเป็นทางการ
ทั้งนี้ ด้วยความมุ่งมั่นและวิสัยทัศน์ที่มีร่วมกัน เราเชื่อมั่นว่าพันธมิตรธุรกิจครั้งนี้จะสร้างมูลค่าสูงสุดให้กับลูกค้า ผู้ถือหุ้น พนักงานและผู้ที่เกี่ยวข้อง ธนาคารและเอฟดับบลิวดีมีความมุ่งมั่นที่จะนำเสนอผลิตภัณฑ์ประกันชีวิตชั้นนำและประสบการณ์ดิจิทัลรูปแบบใหม่ให้กับลูกค้า โดยจุดแข็งของทั้งสองฝ่ายจะนำพาธุรกิจแบงก์แอสชัวรันส์ในประเทศไทยสู่การเปลี่ยนแปลงที่เหนือระดับ
นาย Huynh Thanh Phong (นายฮวิน ทัน ฟง) ประธานเจ้าหน้าที่บริหารของกลุ่มเอฟดับบลิวดี กล่าวว่า “ความสำเร็จของธุรกรรมนี้เป็นผลจากความมุ่งมั่นและทุ่มเทของทั้งสองฝ่ายตลอดระยะเวลาหลายเดือนที่ผ่านมา ผมรู้สึกยินดีอย่างยิ่งที่เอฟดับบลิวดีจะได้เริ่มต้นการเดินทางกับประวัติศาสตร์หน้าใหม่ครั้งสำคัญนี้ในประเทศไทย”
“ขอต้อนรับพนักงาน ตัวแทนการขาย และลูกค้าของ SCB Life ทุกท่านสู่เอฟดับบลิวดี ซึ่งพร้อมที่จะร่วมงานกับทางธนาคารไทยพาณิชย์เพื่อสร้างความแข็งแกร่งและการเติบโตในธุรกิจประกันชีวิตในประเทศไทย รวมไปถึงความมุ่งมั่นที่จะสร้างประสบการณ์ที่ดีให้ลูกค้า และเป็นบริษัทประกันชีวิตชั้นนำในเอเชียที่เปลี่ยนมุมมองของผู้คนมีต่อการประกันชีวิต” นาย Huynh กล่าว
โดยในความร่วมมือครั้งนี้ ธนาคารจะเสนอขายผลิตภัณฑ์ประกันชีวิตของเอฟดับบลิวดี ให้แก่ลูกค้าของธนาคารในประเทศไทยผ่านช่องทางจัดจำหน่ายต่าง ๆ ของธนาคารเป็นเวลา 15 ปี โดยการเป็นพันธมิตรประกันชีวิตครั้งนี้ถือเป็นการผนึกกำลังระหว่างธนาคารไทยพาณิชย์ซึ่งมีฐานลูกค้าขนาดใหญ่และมีช่องทางจัดจำหน่ายที่ครอบคลุม กับบริษัทเอฟดับบลิวดีซึ่งมีความสามารถที่โดดเด่นทั้งด้านเทคโนโลยีดิจิทัลและการออกแบบผลิตภัณฑ์ประกันชีวิตที่สร้างสรรค์และตรงใจลูกค้า โดยทั้งสองฝ่ายพร้อมร่วมมือนำเสนอผลิตภัณฑ์และประสบการณ์ที่ดีที่สุดเพื่อตอบสนองทุกความต้องการของลูกค้า
อนึ่ง ภายใต้การขายหุ้นดังกล่าว ธนาคารได้รับเงินทั้งสิ้น 9.27 หมื่นล้านบาท ซึ่งจะก่อให้เกิดกำไรจากธุรกรรมการขาย (หลังหักภาษี) จำนวน 1.1 หมื่นล้านบาทโดยประมาณ นอกจากนี้ธนาคารจะทยอยรับรู้เงินจำนวน 1.77 หมื่นล้านบาท เป็นรายได้ตลอดระยะเวลา 15 ปี ตามนโยบายบัญชีของธนาคาร โดยผลของกำไรจากธุรกรรมการขายนี้ต่อกำไรสุทธิในไตรมาส 3/62 ของธนาคารยังขึ้นกับปัจจัยอื่น ๆ ที่เกี่ยวข้องกับการประกอบธุรกิจที่ธนาคารจะต้องพิจารณาในรายละเอียดต่อไป